  Майя Бывальцева 1-тӥ оштолэзьлы Удмуртиын куинь эмъюртъёс ковид-центр сямен ужаны кылёзы – паласькись висёнъёсъя элькун эмъяськонни, Ижысь 6 номеро кар эмъяськонни но Глазкарысь ёроскуспо эмъяськонниысь ковид-ёзэт. Со сярысь улосвыл тӧролэн но кивалтэтлэн пресс-службазы ивортӥз. Элькунлэн тӧроез Александр Бречалов коронавирус инфекциен висёнъя югдур огсыр но чакламон луэ шуыса вераз. Соин валче 15-тӥ южтолэзьысен Дэри ёрос эмъюрт но Воткаысь кар эмъюрт азьвыл ужан радлыказы берытскыны кутскозы. Эпидемиологи югдур сётӥз ке, 22-тӥ южтолэзе Можгаысь ёрос эмъюрт азьвыл ужан радаз пыроз. Туннэ нуналлы Удмуртие коронавируслы пумит Гам-КОВИД-Вак («Спутник V») вакциналэн 39 сюрс 782 дозаез вуиз. Азьланяз 3-5 сюрс дозаен ялан вуылоз. Нырысетӥ компонентсэ 26 сюрс 64 адями пуктӥз ни (со пӧлын 60 арессэс ортчем 13 сюрс 306 улӥсьёс), кыкетӥзэ – 5 сюрс 857 мурт (2 сюрс 368). Прививка пуктыны черодзэ 6 сюрслэсь трос адями вите. Тодэ вайытом, 2-тӥ южтолэзьлы Удмуртиын выль коронавирус инфекциен черлан 28 сюрс 447 учыр лабораториосын зэматэмын. 25 сюрс 110 адями йӧназ, 364 мурт кулӥз.  Тегъёс: Тазалык Ижкар Удмуртия коронавирус Глазкар эмъяськонниос АлександрБречалов  